Title: ประกาศกรุงเทพมหานคร เรื่อง กำหนดสถานที่ให้เจ้าของป้ายยื่นแบบแสดงรายการภาษีป้ายตามพระราชบัญญัติภาษีป้าย พ.ศ. 2510

ประกาศกรุงเทพมหานคร

ประกาศกรุงเทพมหานคร
เรื่อง กำหนดสถานที่ให้เจ้าของป้ายยื่นแบบแสดงรายการภาษีป้าย
ตามพระราชบัญญัติภาษีป้าย พ.ศ. ๒๕๑๐[๑]

อาศัยอำนาจตามความในมาตรา ๑๕
แห่งพระราชบัญญัติภาษีป้าย พ.ศ. ๒๕๑๐ และมาตรา ๔ มาตรา ๕๐
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
กรุงเทพมหานครกำหนดสถานที่ให้เจ้าของป้ายยื่นแบบแสดงรายการภาษีป้าย (ภ.ป. ๑)
ภายในเขตท้องที่กรุงเทพมหานคร ดังต่อไปนี้

๑.  เจ้าของป้ายมีสถานประกอบการค้า
หรือสถานประกอบกิจการอื่นเพื่อหารายได้อยู่ในเขตใด และติดตั้งป้ายอยู่ในเขตนั้น
ให้ยื่นแบบแสดงรายการภาษีป้าย (ภ.ป. ๑) ณ สำนักงานเขตซึ่งป้ายนั้นติดตั้งอยู่

๒.  ในกรณีที่เจ้าของป้ายมีสถานประกอบการค้า
หรือสถานประกอบกิจการอื่นๆ เพื่อหารายได้อยู่นอกเขตกรุงเทพมหานคร แต่ได้แสดงป้าย
(ติดตั้งป้าย) ไว้ในเขตกรุงเทพมหานคร ป้ายนั้นอยู่ในเขตใด
ให้ยื่นแบบแสดงรายการภาษีป้าย (ภ.ป. ๑) ณ สำนักงานเขตนั้น
แบบแสดงรายการภาษีป้าย (ภ.ป. ๑)
กรุงเทพมหานครได้จัดพิมพ์ขึ้นไว้จ่ายให้โดยไม่คิดมูลค่าแต่อย่างใด
ให้เจ้าของป้ายซึ่งจะต้องเสียภาษีป้ายประจำปี ๒๕๒๙ ภายในเขตกรุงเทพมหานครไปรับแบบแสดงรายการภาษีป้าย
(ภ.ป. ๑) จากเจ้าหน้าที่ประจำสำนักงานเขตได้ตั้งแต่บัดนี้เป็นต้นไป
และให้กรอกรายการลงในแบบนั้นยื่นต่อพนักงานเจ้าหน้าที่ประจำสำนักงานเขต
ภายในวันที่ ๓๑ มีนาคม ๒๕๒๙
อนึ่ง
กฎหมายกำหนดเวลาให้เจ้าของป้ายซึ่งจะต้องเสียภาษีป้าย ยื่นแบบแสดงรายการภาษีป้าย
(ภ.ป. ๑) ภายในเดือนมีนาคมของปี ถ้าเจ้าของป้ายผู้ใดมีป้ายอันต้องเสียภาษีภายหลังเดือนมีนาคมก็ดี
หรือแสดงป้าย (ติดตั้งป้าย) ใหม่แทนป้ายเดิมที่เสียภาษีป้ายนั้นแล้ว หรือเปลี่ยนแปลงแก้ไขป้ายเดิมอันเป็นเหตุให้ต้องเสียภาษีเพิ่มขึ้นก็ดี
ให้เจ้าของป้ายยื่นแบบแสดงรายการภาษีป้ายต่อพนักงานเจ้าหน้าที่ภายใน ๑๕ วัน
นับแต่วันที่แสดงป้ายใหม่แทนป้ายเดิม หรือนับแต่วันที่เปลี่ยนแปลงแก้ไขป้ายเดิม
แล้วแต่กรณี
การที่ไม่ยื่นแบบแสดงรายการภาษีป้ายภายในเวลาที่กฎหมายกำหนด
จะต้องเสียเงินเพิ่มและอาจมีความผิดตามพระราชบัญญัติภาษีป้าย พ.ศ. ๒๕๑๐

ประกาศ ณ วันที่ ๑ มกราคม ๒๕๒๙
ร้อยโทหญิง หรรษา 
แก้วบัณฑิต
รองผู้ว่าราชการกรุงเทพมหานคร
ปฏิบัติราชการแทน ผู้ว่าราชการกรุงเทพมหานคร

ศิริยา/ผู้จัดทำ
๖
มกราคม ๒๕๔๙

[๑] ราชกิจจานุเบกษา เล่ม ๑๐๓/ตอนที่ ๗/หน้า
๑๓๑/๑๔ มกราคม ๒๕๒๙